શહેરના વસ્ત્રાપુર રેલવે સ્ટેશન પાસે વેજલપુરથી અાનંદનગર તરફ જવાના રોડ ઉપર બુટભવાની ફાટક તરીકે અોળખાતા ફાટકને ઘણા લાંબા સમયથી પહોળું કરવાની માગણી ઊઠવા પામેલી છે. અા મામલે અમદાવાદ મ્યુનિસિપલ કોર્પોરેશન (એએમસી) દ્વારા રેલવેતંત્રની સાથે મળીને અા ફાટકને પહોળું કરવા માટે વર્ષ 2007થી કાર્યવાહી હાથ ધરાઈ હતી, જોકે યેનકેન કારણસર અા ફાટકને પહોળું બનાવવા માટેની કાર્યવાહીમાં વિલંબ થઇ રહ્યો હતો. છેવટે વર્ષ 2014ના અંતમાં રેલવેતંત્ર દ્વારા અા ફાટક ઉપર તેમજ તેની બાજુની સાઈડમાં 15-15 ફૂટના બે ઈલેક્ટ્રોનિક્સ ફાટક મૂકવામાં અાવ્યા હતા. ત્યાર બાદ પૈસાની ચૂકવણી અને રોડ બનાવવાના મામલે રેલવે અને એએમસી વચ્ચે ગજગ્રાહ થયો હતો, જેના કારણે અા ફાટક શરૂ કરવાની કાર્યવાહીમાં વિલંબ થયો હતો.